Schubertiade

Schubertiade var i komponisten Franz Schuberts tid private tilstelninger der hans verk ble oppført,  men brukes i dag om konsertserier og musikkfestivaler med hovedfokus på Schuberts musikk.

Schubertiader i komponistens levetid 
I årene 1815 til 1824 ble det arrangert en rekke godt besøkte huskonserter i den store boligen til familien Sonnleithner i Wien. Ignaz Sonnleithner hadde samlet en krets kulturintresserte borgere rundt seg, og han kom snart i kontakt med Schubert, som nå fikk gode muligheter til å gjøre sine verker kjent.

Det første dokumenterte arrangementet som kan betegnes schubertiade i snever forstand, fant sted 26. januar 1821 i boligen til Franz von Schobers familie. Schubert selv brukte begrepet fra 1822. Det var fullt mulig å arrangere en schubertiade helt for seg selv, jfr. et brev fra Leopold Kupelwiesers til Schober fra 8. mars 1824: «og så gir jeg meg selv en schubertiade i ny og ne.»

Under de første schubertiadene spilte Franz Schubert klaver, mens baritonen Johann Michael Vogl og senere Carl von Schönstein  sto for sangen. Andre innslag var høytlesing og åndfulle selskapsleker, gjerne med egne temaer, så kveldene kan karakteriseres som en blanding av en sosial sammenkomst og en musikalsk-litterær salong.

Hyppige gjester var Joseph Sonnleithner, Leopold von Sonnleithner, Fritz og Franz von Hartmann, Anton von Doblhoff-Dier, Joseph Huber, Johann Baptist Jenger, Jacob Nicolaus Craigher, malerne Moritz von Schwind, Ludwig Ferdinand Schnorr von Carolsfeld og Wilhelm August Rieder, dikterne Johann Mayrhofer, Johann Gabriel Seidl og komponisten og dirigenten Franz Lachner, såvel som Schuberts næreste venner Joseph von Spaun, Franz von Schober, Karl Enderes, Joseph Witteczek, Joseph von Gahy og Eduard von Bauernfeld.

Verter for schubertiadene var ved siden av Sonnleithner, blant andre maleren Ludwig Mohn, familien til Franz von Bruchmann, dikteren Franz von Schlechta, Eduard von Bauernfeld og Schobers onkel Joseph Derffel. Den siste store schubertiaden i komponistens levetid ble arrangert av  Joseph von Spaun 28. januar 1828. Denne schubertiaden har musikkhistorisk betydning ved at komponisten nettopp hadde skrevet liedersyklusen Winterreise.

Dagens schubertiader 
Fra 1900-tallet av har større musikkfestivaler med hovedfokus på Schuberts verk blitt kalt «schubertiader». 

Eksempler på slike festivaler er «Schubertiade Vorarlberg», «Schubertiade i Schloss Ettlingen» ved Karlsruhe, «Schubertiade Schloss Eyb» i Dörzbach, «Schubertiade Luxembourg», «Schubertiade Zürich», en schubertiade i Vilabertran ved Barcelona og en i Schnackenburg.

Litteratur 
 Otto Erich Deutsch: Schubert. Die Dokumente seines Lebens, Kassel 1964 og Schubert. Die Erinnerungen seiner Freunde, Leipzig 1966.

Referanser

Eksterne lenker 
 Schubertiade Vorarlberg in Schwarzenberg und Hohenems
 Schubertiade im Ettlinger Schloss – Forum für Liedkunst
 Schubertiade Schloss Eyb ved Dörzbach
 Schubertiade Zürich
 Schubertiade Vilabertran 
 Junge Schubertiade Wien

Franz Schubert
Konserter